Document ID: 32008D0693

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Αυγούστου 2008
για τροποποίηση της απόφασης Ε(2006) 4332 για τον καθορισμό, ανά κράτος μέλος, της ετήσιας ενδεικτικής κατανομής των κοινοτικών πιστώσεων ανάληψης υποχρεώσεων από το Ευρωπαϊκό Ταμείο Αλιείας για την περίοδο από την 1η Ιανουαρίου 2007 έως τις 31 Δεκεμβρίου 2013
[κοινοποιηθείσα υπό τον αριθμό Ε(2008) 4358]
(2008/693/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1198/2006 του Συμβουλίου, της 27ης Ιουλίου 2006, σχετικά με το Ευρωπαϊκό Ταμείο Αλιείας (1), και ιδίως το άρθρο 14,
Εκτιμώντας τα ακόλουθα:
(1)
Βάσει της απόφασης Ε(2006) 4332 της Επιτροπής, της 4ης Οκτωβρίου 2006 (2), καθορίζεται, ανά κράτος μέλος, η ετήσια ενδεικτική κατανομή των κοινοτικών πιστώσεων αναλήψεων υποχρεώσεων για την περίοδο από την 1η Ιανουαρίου 2007 έως τις 31 Δεκεμβρίου 2013 για τις περιφέρειες που είναι επιλέξιμες για χρηματοδότηση από το Ευρωπαϊκό Ταμείο Αλιείας (στο εξής «ΕΤΑ») στο πλαίσιο του στόχου εκτός σύγκλισης, των κοινοτικών πιστώσεων αναλήψεων υποχρεώσεων για τις περιφέρειες που είναι επιλέξιμες για χρηματοδότηση από το ΕΤΑ στο πλαίσιο του στόχου σύγκλισης και για το σύνολο των κοινοτικών πιστώσεων αναλήψεων υποχρεώσεων από το ΕΤΑ.
(2)
Δυνάμει του σημείου 48 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 17ης Μαΐου 2006, για δημοσιονομική πειθαρχία και χρηστή δημοσιονομική διαχείριση (3), με την απόφαση 2008/371/ΕΚ το Ευρωπαϊκό Κοινοβούλιο και το Συμβούλιο ενέκριναν τη μεταφορά, στα μετέπειτα οικονομικά έτη, των πιστώσεων αναλήψεων υποχρεώσεων που δεν χρησιμοποιήθηκαν κατά το 2007 λόγω καθυστέρησης της έγκρισης ορισμένων επιχειρησιακών προγραμμάτων.
(3)
Το άρθρο 74 του κανονισμού (ΕΚ) αριθ. 1198/2006 προβλέπει ότι η πρώτη ανάληψη υποχρεώσεων του προϋπολογισμού πραγματοποιείται πριν από τη λήψη απόφασης της Επιτροπής για την έγκριση του επιχειρησιακού προγράμματος. Σύμφωνα με το άρθρο 75 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4), της ανάληψης δαπάνης πρέπει να προηγείται απόφαση χρηματοδότησης που εκδίδεται από το όργανο ή από τις αρχές τις οποίες έχει εξουσιοδοτήσει το όργανο. Προς το σκοπό αυτό, η παρούσα απόφαση της Επιτροπής θα αποτελέσει επίσης απόφαση χρηματοδότησης των επιχειρησιακών προγραμμάτων του Βελγίου, της Ιρλανδίας, της Μάλτας, της Πολωνίας, της Σλοβενίας, της Ουγγαρίας, και του Ηνωμένου Βασιλείου που δεν εγκρίθηκαν το 2007 και συνεπώς θα επιτρέψει την πρώτη ανάληψη υποχρεώσεων του προϋπολογισμού για τα εν λόγω επιχειρησιακά προγράμματα πριν από την έκδοση της απόφασης της Επιτροπής περί έγκρισης αυτών των επιχειρησιακών προγραμμάτων.
(4)
Η απόφαση Ε(2006) 4332 της Επιτροπής πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης Ε(2006) 4332 τελικό της Επιτροπής αντικαθίσταται από το παράρτημα I της παρούσας απόφασης.
Άρθρο 2
Η συμμετοχή του ΕΤΑ για το 2008 όσον αφορά τα επιχειρησιακά προγράμματα του Βελγίου, της Ιρλανδίας, της Μάλτας, της Πολωνίας, της Σλοβενίας, της Ουγγαρίας, και του Ηνωμένου Βασιλείου, για τους στόχους σύγκλισης και εκτός σύγκλισης, ανέρχεται αντίστοιχα σε 138 122 568 ευρώ και 26 140 015 ευρώ σε τρέχουσες τιμές και επιβαρύνει αναλόγως τις γραμμές του προϋπολογισμού 11 06 12 και 11 06 13.
Άρθρο 3
Η παρούσα απόφαση εφαρμόζεται από την τρίτη ημέρα μετά την έκδοσή της.
Άρθρο 4
Η απόφαση απευθύνεται στα κράτη μέλη.
Βρυξέλλες, 13 Αυγούστου 2008.

Labels: 2
19
6
18
15